Denden Meutak-Tham
Oleh : T.A. Sakti
Allahu rabbon illahon ahad
Bandum latbatat Tuhan nyang peuna
Denden Toptupong meujungkat-jungkat
Jidong barangpat sabe yok-yok pha
Si Denden Batak layak that batat
Laen geulakap di Aceh Raya
Nan Denden Rimueng sabab kureng brat
Jumlah jareueng that hana padumna
Denden Atot Trieng raya ngon hibat
Juah rupa that ngon seso mata
Bak Denden Rimueng jareueng leubeh that
Sibuleuen sipat meurumpok hana
Di Denden Sutra haloh leupah that
Kayem dihinggap bak mon-mon tuha
Denden biasa kureng ngon cuklat
Dijih meuteumpat lam naleueng sira
Cok pureh iboeh bak jaroe jimat
Peugot pak bulat leuen rumoh jiba
Jijak theun Denden le sinyak Amat
Watee meukeumat jikhem meubura
Umpung rambideuen jareng peurangkap
Mita beurang pat meulahoih muka
Nacit ngon jaroe bak iku jimat
Oh watee jikap ji peulheueh sigra
Biek Denden pageue cit nyang rame that
Jidong tiep tingkat pageue ngon unja
Kuneng ngen mirah nacit nyang cuklat
Bah that si-iet that sulet meutaga
Watee toe jaroe jipo meuasap
Riwang u teumpat ‘ohlheueh nyan teuma
Aneukmiet nyang drop gigoe meutap-tap
Reuoh sigo brat bak dhoe ngon mata
Jan seupot uroe mirah rot barat
Seu-uem hana that reudok bacut na
Po Denden pageue seu-u ji that-that
Lam blang rame that leuen rumoh pihna
Ji likak-likak sang meu’en silat
Jimeutak tangkap silek jurus sa
Meu’en Meutak-tham nan ladom teumpat
Bak ulon meuhat Meutak Galah nama
Jipo meulayang meunghambat-hambat
Lambong hana that sikurunyong na
Watee tatapih jikilek leugat
Utoh jilumpat tangkas lagoina
Aneuk miet cut-cut hate seunang that
Oh seupot meuhat bak meu-‘en kana
Jak tapih denden di leuen rot barat
Dang preh sahabat meu-’en petpetka
Sira drop Denden jikheun riwayat
Sya-e aneukmiet pusaka Maja :
“Denden pula pisang
Bangbang pula pade
Rangkasoe tan Semayang
Teuntee rijang gobnyan mate!”
Nibak jameun nyoe hai rakan sahbat
Denden rata pat tiep jeuneh langka
Got Denden ubit, Atot Trieng batat
Meunancit Batak ngon Denden sutra
Theun kawe Denden hantom talihat
Aneukmiet pakat sabe syeedara
Drop Denden ubit ngon taloe ikat
Bak kayee sambat di leuen meudoda
Taloe ji dh’ot-dh’ot timu ngon barat
Jimita pat-pat Denden nyang raya
Jan na Atot Trieng sigra jilumpat
Eumpeuen jitangkap jbapo sigra
Aneukmiet reungkhom ji teugom jimat
Nyang kayem that-that ji teumei hana
Denden batat po keudeh u Arab
Eumpeuen ka jikap siblah ka buta
Buet aneukmiet nyan jinoe tan sapat
Denden langka that rab bandum pahna
Po Denden Pageue rame meupat-pat
Atot Trieng meuhat hana sapat na
Kireman : T.A. Sakti
Banda Aceh
ace_Latn zsm_Latn wol_Latn ace_Latn ace_Latn dik_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bjn_Latn zsm_Latn ban_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn hat_Latn ace_Latn